Document ID: 32014D0806

KOMISSION TÄYTÄNTÖÖNPANOPÄÄTÖS,
annettu 18 päivänä marraskuuta 2014,
akkua lataavan aurinkopaneelilla varustetun Webasto Solar -kattomoduulin hyväksymisestä innovatiiviseksi teknologiaksi henkilöautojen hiilidioksidipäästöjen vähentämiseksi Euroopan parlamentin ja neuvoston asetuksen (EY) N:o 443/2009 nojalla
(ETA:n kannalta merkityksellinen teksti)
(2014/806/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 12 artiklan 4 kohdan,
sekä katsoo seuraavaa:
(1)
Toimittaja Webasto Roof & Components SE, jäljempänä ’hakija’, toimitti 5 päivänä maaliskuuta 2014 hakemuksen akkua lataavan aurinkopaneelilla varustetun Webasto Solar -kattomoduulin hyväksymiseksi innovatiiviseksi teknologiaksi. Tämän jälkeen hakemuksen todettiin olevan täydellinen, ja komission käytettävissä oleva hakemuksen arviointiaika alkoi sen virallista vastaanottopäivää seuraavana päivänä eli 6 päivänä maaliskuuta 2014.
(2)
Hakemusta on arvioitu asetuksen (EY) N:o 443/2009 12 artiklan, komission täytäntöönpanoasetuksen (EU) N:o 725/2011 (2) ja asiakirjan ”Technical Guidelines for the preparation of applications for the approval of innovative technologies pursuant to Regulation (EC) No 443/2009” (3), jäljempänä ’tekniset ohjeet’, mukaisesti.
(3)
Hakemus koskee akkua lataavaa aurinkopaneelilla varustettua Webasto Solar -kattomoduulia. Aurinkopaneelilla varustettu kattomoduuli koostuu ajoneuvon katolle asennetusta aurinkosähköpaneelista. Aurinkosähköpaneeli muuntaa ympäröivän energian sähköenergiaksi, joka varastoidaan DC/DC-muuttimen avulla ajoneuvon akkuun. Komission mukaan hakemuksen tiedot osoittavat, että asetuksen (EY) N:o 443/2009 12 artiklassa sekä täytäntöönpanoasetuksen (EU) N:o 725/2011 2 ja 4 artiklassa tarkoitetut edellytykset ja arviointiperusteet täyttyvät.
(4)
Hakija on osoittanut, että akkua lataavan aurinkopaneelilla varustetun kattomoduulin, joka vastaa hakemusta, osuus viitevuonna 2009 rekisteröidyistä uusista henkilöautoista ei ylittänyt kolmea prosenttia.
(5)
Ajoneuvoon asennetun innovatiivisen teknologian aikaan saamien hiilidioksidivähennysten määrittämiseksi on tarpeen määritellä verrokkiajoneuvo, johon innovatiivisella teknologialla varustetun ajoneuvon tehokkuutta olisi verrattava täytäntöönpanoasetuksen (EU) N:o 725/2011 5 ja 8 artiklan mukaisesti. Komissio katsoo, että verrokkiajoneuvon olisi oltava ajoneuvovariantti, joka on kaikilta osin täysin samanlainen kuin ekoinnovaatioajoneuvo, lukuun ottamatta aurinkopaneelilla varustettua kattomoduulia ja tapauksen mukaan lisäakkua ja muita laitteita, joita tarvitaan erityisesti aurinkoenergian sähköksi muuntamiseen sekä varastointiin. Uuden ajoneuvon osalta, joka on varustettu aurinkopaneelilla, verrokkiajoneuvon olisi oltava ajoneuvo, jonka aurinkopaneeli on kytketty irti ja jossa aurinkopaneelilla varustetun kattomoduulin asennuksesta johtuva massan muutos on otettu huomioon.
(6)
Hakija on toimittanut hiilidioksidipäästövähennysten testimenetelmän, joka sisältää kaavoja, jotka perustuvat akkua lataavaa aurinkopaneelilla varustettua kattomoduulia koskeviin teknisiin ohjeisiin. Komissio katsoo, että sille olisi lisäksi osoitettava, missä määrin ajoneuvon kokonaisenergiankulutus on sen kuljetustehtävän kannalta parempi kuin niiden laitteiden energiankulutus, joilla pyritään lisäämään kuljettajan tai matkustajien matkustusmukavuutta.
(7)
Vähennyksiä määritettäessä on myös otettava huomioon ajoneuvon yhden akun varastointikapasiteetti tai ainoastaan aurinkopaneelilla varustetun kattomoduulin generoiman sähkön varastointiin tarkoitettu lisäakku.
(8)
Komissio toteaa, että testimenetelmällä saadaan todennettavissa ja toistettavissa olevia sekä vertailukelpoisia testituloksia ja että sillä voidaan osoittaa innovatiivisesta teknologiasta saatava hiilidioksidipäästöhyöty reaaliolosuhteita vastaavalla ja tilastollisesti merkittävällä tavalla täytäntöönpanoasetuksen (EU) N:o 725/2011 6 artiklan mukaisesti.
(9)
Tätä taustaa vasten komissio toteaa, että hakija on osoittanut riittävällä tavalla, että innovatiivisen teknologian avulla saavutettava päästövähennys on vähintään 1 g CO2/km.
(10)
Koska Euroopan parlamentin ja neuvoston asetuksessa (EY) N:o 715/2007 (4) ja komission asetuksessa (EY) N:o 692/2008 (5) tarkoitetussa tyyppihyväksyntätestissä ei oteta huomioon aurinkopaneelilla varustetun kattomoduulin olemassaoloa ja kyseisen teknologian avulla tuotettua lisäenergiaa, komissio hyväksyy sen, että akkua lataava aurinkopaneelilla varustettu Webasto Solar -kattomoduuli ei kuulu standarditestisyklin piiriin. Komissio toteaa, että todentamisraportin on laatinut riippumaton ja sertifioitu elin TÜV SÜD Czech s.r.o. ja että raportti tukee hakemuksessa esitettyjä päätelmiä.
(11)
Tätä taustaa vasten komissio katsoo, että kyseessä olevan innovatiivisen teknologian hyväksymistä ei pitäisi vastustaa.
(12)
Direktiivin 2007/46/EY liitteiden I, VIII ja IX mukaisen asiaa koskevissa tyyppihyväksyntäasiakirjoissa käytettäväksi tarkoitetun yleisen ekoinnovaatiokoodin määrittämiseksi olisi määritettävä tällä täytäntöönpanopäätöksellä hyväksytyn innovatiivisen teknologian koodi,
ON HYVÄKSYNYT TÄMÄN PÄÄTÖKSEN:
1 artikla
1. Hyväksytään akkua lataava aurinkopaneelilla varustettu Webasto Solar -kattomoduuli, joka on tarkoitettu käytettäväksi M1-luokan ajoneuvoissa, asetuksen (EY) N:o 443/2009 12 artiklassa tarkoitetuksi innovatiiviseksi teknologiaksi.
2. Edellä 1 kohdassa tarkoitetun akkua lataavan aurinkopaneelilla varustetun Webasto Solar -kattomoduulin käytön ansiosta saavutetut hiilidioksidipäästöjen vähennykset on määritettävä käyttäen liitteessä vahvistettua menetelmää.
3. Tyyppihyväksyntäasiakirjoissa mainitun ekoinnovaatiokoodin määrittämiseksi tällä täytäntöönpanopäätöksellä hyväksytyn innovatiivisen teknologian koodi on ”7”.
2 artikla
Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tehty Brysselissä 18 päivänä marraskuuta 2014.

Labels: 1
14
20
7
3
8